Samtlige V75-vinnere imponerte med råsterke prestasjoner - deriblant lokale Stiv Kuling og Fifty Cent.
Det varslede uværet uteble og hjemmepublikummet fikk mye å glede seg over. Hof-trener Eivind Gravdal har hatt mye moro med sin egenoppdrettede 9 STIV KULING, men galoppen i DNT's store femårsløp i Drammen sist var nok tung å svelge. Derfor var oppvisningen på hjemmebane et fint plaster på såret. Moe Odin-sønnen var klart raskest i gang fra tillegget, og den flotte hingsten satt tidlig i tet. Derfra og inn var det aldri snakk om saken, og 5-åringen har vel neppe vunnet lettere noengang. Vinnertiden ble 25.7/2120v og seieren innbrakte 75 tusen.
I den tredje avdelingen var Super Fest Boy knallhardt betrodd, men det var lite å gjøre med en lokal femåring som tok årets første seier. Formtoppede 9 FIFTY CENT fikk som ventet en fin reise, og da Tom Erik Solberg angrep fra andre utvendig på siste bortre gikk det styggfort. Knakk enkelt lederen og S.J.'s Photo-vallaken bare stakk fra til fortjent seier på fine 13.5/1609a.
Lars Anvar Kolle har hatt en flott sesong, og denne lørdagen ble super med tre seire. Han sørget for V75-spillets eneste favorittseier da han sendte 7 SLÅTTODIN rett til føringen, og siden hadde ikke den røde Moe Odin-sønnen føling med konkurrentene. Enda lettere ble det i DNT's hoppeserie der 8 BECKY fikk teten da leder Up To Date feilet.
Da også Pretty Photo galopperte i den siste svingen ble det overlegen seier verdt 100.000 for den 5-årige Say Jessica-datteren til Anette Stene.
Også i de tre øvrige avdelingene fikk vi se knallgode prestasjoner. 4 SIV SPRINTÅ var merkelig nok gjort til et niendevalg tross svært oppløftende treningsrapporter. Tor Wollebæk satt tidlig i tet med 7-åringen som ikke hadde startet på over ett år, men på 29.1 full vei volte ble det overlegen seier.
I 3-årsløpet fikk vi se en herlig oppvisning av Cato Antonsens snakkhest 8 KING OF FRIDAY. Østfold-treneren brukte konkurrentene som rundingsbøyer og kunne vinne suverent på gode 15.9/2100a - ubrukt i følge Cato som sikter på Kriteriet med Fast Photo-sønnen.
Svenskene viste seg klart best i det avsluttende stayerløpet der Carl Johan Jepsons 5 OPUS LAVEC var urtapper vinner fra dødens. Knakk enkelt ledende Gidde R. Icke og hadde heller ingen problemer med å holde Hotnight Crash fra livet, og kunne ta med 100 tusen kroner over grensen.
Seks ganger så mye fikk de syv spillerne som løste V75-rebusen, og de som leste vår forhåndsomtale fikk svært god hjelp på veien.
2 BEST BOY AUGUSTINU ble gitt et perfekt løp av Line Gundersen og spurtet til lett seier på flotte 15.1.
8 BECKY satt tidlig i føringen tross tillegg, og siden var hoppa utruet sammen med dagens trippeltriumfator.